title: I Sigir Jadma tuah Asibak
text: Gelising satua, énggal teked reko ia di guminé gedé kelod kangin.Ida sang Prabu, né ditu madué putra istri aukud jegeg pesan, sedeng mengpeng anom. Gumin idané katekén musuh raksasa galak-galak buin sakti, gedé agul-agul, mamangsamangsa jlema, sai-sai teka ka neeara nguug-nguugin. Telah panjak ida mlaib pati lebang-lebangin, asing bakatanga ban raksasané, ento matianga amaha; cereta getihné, barang dadua, barang telu, patpat, adasa. Beh makacakan tulang jlemané lepeh-lepehanga ban raksasané ento di jalan-jalan. Ento krana keweh guminé ngiring ida sang Prabu, lantas ada saud pangandikan ida sang Prabu, "Nah, né jani nira masobya, nyén ja nyidyang ngamatiang raksasa ento, ia bakal jenenganga agung, bakal baang nyuang panak ira sang putri", keto pangandikan idané suba kajarawak di negaran idané.